CELEX: 32013D0316
Language: fi
Date: 2013-06-21 00:00:00
Title: 2013/316/EU: Neuvoston päätös, annettu 21 päivänä kesäkuuta 2013 , liiallisen alijäämän olemassaolosta Liettuassa tehdyn päätöksen 2009/588/EY kumoamisesta

26.6.2013   
            
            
               FI
            
            
               Euroopan unionin virallinen lehti
            
            
               L 173/46
            
         NEUVOSTON PÄÄTÖS,
   annettu 21 päivänä kesäkuuta 2013,
   liiallisen alijäämän olemassaolosta Liettuassa tehdyn päätöksen 2009/588/EY kumoamisesta
   (2013/316/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 12 kohdan,
   ottaa huomioon Euroopan komission suosituksen,
   sekä katsoo seuraavaa:
   
               (1)
            
            
               Neuvosto teki Euroopan yhteisön perustamissopimuksen, jäljempänä ‧EY:n perustamissopimus‧, 104 artiklan 6 kohdan mukaisesti komission suosituksesta 7 päivänä heinäkuuta 2009 päätöksen 2009/588/EY (1), jonka mukaan Liettuassa oli liiallinen alijäämä. Neuvosto totesi, että julkisen talouden alijäämä oli 3,2 prosenttia suhteessa BKT:hen vuonna 2008 eli yli perussopimuksessa määrätyn 3 prosentin viitearvon suhteessa BKT:hen ja että se kasvaisi komission yksiköiden kevään 2009 ennusteen mukaan 5,4 prosenttiin suhteessa BKT:hen vuonna 2009 ja edelleen 8 prosenttiin suhteessa BKT:hen vuonna 2010. Julkinen bruttovelka oli 15,6 prosenttia suhteessa BKT:hen vuonna 2008 eli selvästi alle perussopimuksessa määrätyn 60 prosentin viitearvon suhteessa BKT:hen.
            
         
               (2)
            
            
               Neuvosto antoi 7 päivänä heinäkuuta 2009 EY:n perustamissopimuksen 104 artiklan 7 kohdan ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (2) 3 artiklan 4 kohdan mukaisesti Liettualle komission suositukseen perustuvan suosituksen liiallisen alijäämän tilanteen poistamiseksi viimeistään vuonna 2011, jäljempänä ‧neuvoston 7 päivänä heinäkuuta 2009 antama suositus‧. Neuvoston 7 päivänä heinäkuuta 2009 antama suositus julkaistiin.
            
         
               (3)
            
            
               Neuvosto antoi 9 päivänä helmikuuta 2010 Euroopan unionin toiminnasta tehdyn sopimuksen 126 artiklan 7 kohdan ja asetuksen (EY) N:o 1467/97 3 artiklan 4 kohdan mukaisesti Liettualle komission suositukseen perustuvan tarkistetun suosituksen liiallisen alijäämän tilanteen poistamiseksi viimeistään vuonna 2012, todeten, että Liettuan viranomaiset olivat toteuttaneet tuloksellisia toimia 7 päivänä heinäkuuta 2009 annetun neuvoston suosituksen mukaisesti ja että odottamattomat haitalliset taloudelliset tapahtumat Liettuassa vaikuttivat huomattavan epäsuotuisasti julkiseen talouteen. Tämä tarkistettu suositus julkaistiin.
            
         
               (4)
            
            
               Perussopimusten liitteenä olevan liiallisia alijäämiä koskevasta menettelystä tehdyn pöytäkirjan 4 artiklan mukaan komissio toimittaa menettelyn täytäntöönpanoa varten tarvittavat tiedot. Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 25 päivänä toukokuuta 2009 annetun neuvoston asetuksen (EY) N:o 479/2009 (3) 3 artiklan mukaisesti jäsenvaltioiden on osana pöytäkirjan soveltamista annettava tiedot julkisen talouden alijäämistä ja veloista ja muista asiaan liittyvistä muuttujista kahdesti vuodessa, eli ennen 1 päivää huhtikuuta ja ennen 1 päivää lokakuuta.
            
         
               (5)
            
            
               Tarkastellessaan, olisiko päätös liiallisen alijäämän olemassaolosta kumottava, neuvoston on päätettävä asiasta annettujen tietojen perusteella. Liiallisen alijäämän olemassaoloa koskeva päätös olisi lisäksi kumottava ainoastaan, jos alijäämä ei komission yksiköiden ennusteiden mukaan ylitä 3 prosentin viitearvoa suhteessa BKT:hen ennustejaksolla (4).
            
         
               (6)
            
            
               Niiden tietojen perusteella, jotka komissio (Eurostat) on asetuksen (EY) N:o 479/2009 14 artiklan mukaisesti toimittanut saatuaan Liettualta ilmoituksen ennen 1 päivää huhtikuuta 2013, ja komission yksiköiden kevään 2013 talousennusteen perusteella voidaan tehdä seuraavat päätelmät:
               
                           —
                        
                        
                           Liettuan julkisen talouden alijäämä, joka oli suurimmillaan 9,4 prosenttia suhteessa BKT:hen vuonna 2009, saatiin supistumaan 7,2 prosenttiin suhteessa BKT:hen vuonna 2010, 5,5 prosenttiin suhteessa BKT:hen vuonna 2011 ja 3,2 prosenttiin suhteessa BKT:hen vuonna 2012. Tämä parannus perustui menopuolella toteutettuihin vakauttamistoimenpiteisiin, erityisesti menojen kasvun jatkuvaan rajoittamiseen Liettuan budjettikuria koskevan lain mukaisesti, ja myönteiseen suhdannetilanteeseen.
                        
                     
                           —
                        
                        
                           Koska 3,2 prosentin alijäämän suhteessa BKT:hen voidaan katsoa olevan lähellä viitearvoa ja Liettuan velka suhteessa BKT:hen on pitkäaikaisesti alle 60 prosentin viitearvon suhteessa BKT:hen, Liettuaan voidaan soveltaa asetuksessa (EY) N:o 1467/97 olevia vakaus- ja kasvusopimuksen säännöksiä eläkejärjestelmän uudistusten osalta. Sen vuoksi eläkeuudistuksen suorat nettokustannukset olisi otettava huomioon arvioitaessa liiallisen alijäämän korjaamista. Koska Liettuan eläkejärjestelmän uudistuksen nettokustannukset olivat 0,2 prosenttia suhteessa BKT:hen vuonna 2012, kuten komissio (Eurostat) on vahvistanut, nämä kustannukset selittävät, miksi alijäämä ylittää 3 prosentin viitearvon suhteessa BKT:hen vuonna 2012.
                        
                     
                           —
                        
                        
                           Liettuan vuosia 2012–2016 koskevassa lähentymisohjelmassa ennustetaan, että julkisen talouden alijäämä supistuu edelleen 2,5 prosenttiin suhteessa BKT:hen vuonna 2013 ja 1,5 prosenttiin suhteessa BKT:hen vuonna 2014, kun taas komission yksiköiden kevään 2013 ennusteen mukaan julkisen talouden alijäämä supistuu, joskin hitaammin, 2,9 prosenttiin suhteessa BKT:hen vuonna 2013 ja 2,4 prosenttiin suhteessa BKT:hen vuonna 2014, olettaen, että politiikka säilyy muuttumattomana. Näin ollen alijäämä pysyy perussopimuksen mukaisen viitearvon (3 prosenttia suhteessa BKT:hen) alapuolella ennustejaksolla.
                        
                     
                           —
                        
                        
                           Komission yksiköiden kevään 2013 ennusteen mukaan julkisen talouden bruttovelka supistuu hieman 40,7 prosentista suhteessa BKT:hen vuonna 2013 40,1 prosenttiin suhteessa BKT:hen vuonna 2014.
                        
                     
         
               (7)
            
            
               Liettuan olisi vuodesta 2013 eli liiallisen alijäämän korjaamista seuraavasta vuodesta alkaen edettävä asianmukaisessa tahdissa kohti julkisen talouden keskipitkän aikavälin tavoitettaan sekä noudatettava menojen kasvulle asetettua vertailuarvoa.
            
         
               (8)
            
            
               Euroopan unionin toiminnasta tehdyn sopimuksen 126 artiklan 12 kohdan mukaan neuvoston päätös liiallisen alijäämän olemassaolosta on kumottava, kun liiallinen alijäämä jäsenvaltiossa, jota asia koskee, on neuvoston käsityksen mukaan oikaistu.
            
         
               (9)
            
            
               Neuvoston käsityksen mukaan Liettuan liiallinen alijäämä on oikaistu, minkä vuoksi päätös 2009/588/EY olisi kumottava,
            
         ON HYVÄKSYNYT TÄMÄN PÄÄTÖKSEN:
   1 artikla
   Kokonaistilanteen arviointi osoittaa, että Liettuan liiallisen alijäämän tilanne on oikaistu.
   2 artikla
   Kumotaan päätös 2009/588/EY.
   3 artikla
   Tämä päätös on osoitettu Liettuan tasavallalle.
   
      Tehty Luxemburgissa 21 päivänä kesäkuuta 2013.
      
         
            Neuvoston puolesta
         
         
            Puheenjohtaja
         
         M. NOONAN
      
   
   
      (1)  EUVL L 202, 4.8.2009, s. 44.
   
      (2)  EYVL L 209, 2.8.1997, s. 6.
   
      (3)  EUVL L 145, 10.6.2009, s. 1.
   
      (4)  Vastaa 3 päivänä syyskuuta 2012 hyväksyttyjä vakaus- ja kasvusopimuksen täytäntöönpanoa koskevia vaatimuksia sekä vakaus- ja lähentymisohjelmien muotoa ja sisältöä koskevia ohjeita. Ks. http://ec.europa.eu/economy_finance/economic_governance/sgp/pdf/coc/code_of_conduct_en.pdf